Gandia acull aquest dissabte la segona jornada del Campionat Autonòmic de Rugbi Escolar
08 febrer 2024

## Gandia acull aquest dissabte la segona jornada del Campionat Autonòmic de Rugbi Escolar08 febrer 2024Última actualització: 08 febrer 2024

![](../gestion/img/3e9df2cb288efe7a21cc992d70d29fc1de1b04306d5ad3ab4378713381657b7c.jpeg)  
  

El **regidor delegat d'Esports, Jesús Naveiro**; la **presidenta del Club de Rugbi de Safor, Elisa González**, i el **secretari de la Federació Valenciana de Rugbi, José Juan Ferri**, han presentat hui la **segona jornada del Campionat Autonòmic de Rugbi Escolar 2024**.  
  
Aquesta se celebrarà el pròxim dissabte, **10 de febrer, a partir de les 10 hores** i acabarà, aproximadament, a les 15 hores. Respecte a l'espai, els partits es jugaran tant **al camp Guillermo Olagüe, al camp de rugbi municipal i a la pista d'atletisme**.  
  
Naveiro ha incidit en la importància de la prova. _"Donem suport a un esport no majoritari i aconseguim atreure a la nostra ciutat més de 1.000 persones que segur que passaran una gran jornada i dinamitzaran l'economia de la zona" "El rugbi és un esport de valors que ens representen com a ciutat"_.  
  
La competició comptarà amb gairebé **50 clubs i al voltant de 500 participants**. Concretament, hi haurà **16 equips de la categoria sub-8, 13 de la categoria sub-10 i 14 de la categoria sub-12**.  
  
D'entre totes les formacions, n'hi haurà dues, el Club de Rugbi La Safor, que és de Gandia, i el Tavernes Rugby Club, de la comarca. La resta, tal com ha explicat González, vindran d'altres parts de València o Alacant perquè aquest any no s'ha apuntat cap club de Castelló. Tot i això, com ha assenyalat Ferri, _"estem a dijous i encara es poden apuntar altres equips"_.  
  
El secretari ha comentat que la Federació aportarà **17 àrbitres i 3 coordinadors** (un per cada camp) per garantir que tot vaja bé. _"Busquem promocionar aquest esport i considerem que la zona central de la Comunitat és un lloc on hem de fer-ho de forma exhaustiva per aconseguir arribar a més gent"_, ha esmentat.  
  
A més, ha afegit que entre els jugadors i els seus pares i mares, arribarà a haver-hi més de **1.500 persones al poliesportiu**, _"xifra que demostra que a la gent li agrada vindre a jugar a Gandia"_.  
  
Finalment, ha animat la gent a sumar-se a aquest esport en què es fomenten valors com _"la solidaritat o el respecte"_ i ha agraït a l'edil i a l'Ajuntament el seu suport, i al Club de Rugbi La Safor l'organització perquè _"sense ells, res d'això no seria possible"_.

[Twittear](https://twitter.com/share)